**Vysokoškolskí študenti majú možnosť zabojovať o stáž v OSN**

**Bratislava, 9. marec 2017 – Nadácia Pontis opäť vyhlasuje pre študentov vysokých škôl súťaž o najlepšiu esej na témy rozvojovej spolupráce. Jej výhercovia dostanú jedinečnú možnosť zúčastniť sa stáže v OSN v New Yorku, Ženeve či vo Viedni. Pre mladých ľudí ide o jedinečnú šancu získať cenné skúsenosti pre akademický i profesionálny život.**

Súťaž je určená pre študentov s kritickým myslením a analytickými schopnosťami. *„Cieľom je zvýšiť záujem študentov o témy rozvojovej spolupráce a globálneho vzdelávania, motivovať ich k ich bližšiemu skúmaniu a kritickej analýze,*“ vysvetľuje Ivana Uličná, programová manažérka Nadácie Pontis. Slovenskí vysokoškoláci budú mať ojedinelú príležitosť nahliadnuť do aktuálnych tém rozvojovej spolupráce a dáva im možnosť stať sa na mesiac súčasťou slovenskej misie pri OSN a OBSE v zahraničí.

**Cenné skúsenosti v OSN**

Súťaže sa môže zúčastniť každý slovenský študent študujúci na Slovensku či v zahraničí a zabojovať tak o prestížnu stáž. Autori troch najlepších esejí budú ocenení mesačnou stážou v New Yorku (USA), v Ženeve (Švajčiarsko) a vo Viedni (Rakúsko).

**Štyri aktuálne témy**

Študenti si ako tému svojej eseje môžu zvoliť jednu zo štyroch tém, ktoré sú v súčasnosti veľmi aktuálne. Prvou témou, na ktorú sa študenti môžu pozrieť, je dôležitosť globálneho vzdelávania vo svetle rastúceho extrémizmu na Slovensku. Druhou témou je rola zodpovedného podnikania v boji proti chudobe. Treťou témou je boj s korupciou ako prostriedok pre rozvoj a prosperitu krajiny. A napokon štvrtou je téma dosiahnutia udržiavateľného rozvoja.

**Hodnotiť budú odborníci**

Eseje bude hodnotiť päťčlenný tím odborníkov z radov akademikov, expertov z mimovládneho sektora, štátnej správy a médií. Posudzovať sa bude originalita a inovatívnosť spracovania témy, argumentácia autora a celková kvalita eseje*. „Jednou z najdôležitejších súčastí eseje pri posudzovaní bude práve formulovanie vlastných názorov, premís a odporúčaní,“* dodáva Ivana Uličná. Výsledky sa súťažiaci dozvedia najneskôr koncom mája.

**Do súťaže sa študenti môžu zapojiť do nedele, 23. apríla 2017.**

**Podrobné pravidlá a bližšie informácie nájdete na webovej stránke Nadácie Pontis** [**TU**](http://www.nadaciapontis.sk/clanok/sutaz-o-najlepsiu-esej-je-spat-vyhraj-staz-v-osn/2210)**.**

***O Nadácii Pontis***

*Nadácia Pontis je jednou z najväčších grantových a operačných nadácií na Slovensku. Podporuje firemnú aj individuálnu filantropiu, firemné dobrovoľníctvo a presadzuje zodpovedné podnikanie. S firmami spolupracuje pri realizácii ich filantropických aktivít a poskytuje im poradenstvo pri tvorbe filantropickej stratégie. Organizuje oceňovanie filantropických aktivít firiem, Via Bona Slovakia. Spravuje nadačné fondy, prostredníctvom ktorých firmy realizujú svoje darcovské aktivity. Nadácia Pontis je administrátorom združenia Business Leaders Forum. Podporuje aktívnu zahraničnú politiku Slovenska a Európskej únie, založenú na podpore občianskej spoločnosti, rozširovaní demokracie a dodržiavaní ľudských práv. V oblasti demokratizácie a rozvojovej spolupráce je aktívna v troch strategických programových oblastiach: rozvojové vzdelávanie, verejná politika a medzisektorová spolupráca. V rámci týchto projektov pôsobí v Keni, Bielorusku, Gruzínsku, Albánsku, Kosove a Moldavsku.  V minulosti realizovali projekty aj v Tunisku, Egypte, na Ukrajine, v Iraku a na Kube.*